尋晚參考咗《西廚教室》嘅食譜，整咗個平民版嘅Paella，點解噉講？當然有好多原因啦！首先，當然我唔會為咗煮呢個飯而專登走去買隻西班牙Paella鑊啦！所有海鮮用料查實一啲都唔鮮，全部急凍貨色。原本都諗住去買西班牙辣肉腸返嚟煮，但係睇過真係超貴，十零片腸買成＄50咁滯，仲塊塊都薄到透光，真係風都吹得起，都係用返雪櫃條salami再加辣椒乾算數喇！成鑊飯最貴嘅材料就係番紅花，幾條仔都已經幾十蚊，我又點會去買呢！習慣整色整水嘅我，又試重施故技，好似上次整南瓜義大利燴飯噉，加入南瓜一齊煮，啲飯咪即刻金黃色囉！不過香味就欠奉喇！